כיצד שומרים את השבת במדבר?

הצעת הנחיה

רציונל תוכני
הלימוד עוסק בשאלה מהי מהותה של שבת - האם היום הקוסמולוגי עצמו או הפרקטיקה של שמירת המצוות והמנוחה יום בשבוע? המקורות מציגים מחלוקת חכמים בתלמוד הבבלי וגם מחלוקת בין התלמוד הבבלי לירושלמי בשאלה, כיצד אמור אדם שהלך לאיבוד במדבר או שנשבה בידי לא יהודים, לציין את השבת? הבבלי דן בשאלה האם 'שבת' היא היום הראשון, כפי שהייתה בחוויית האדם הראשון שנברא בשישי, או שהיא היום השביעי – מנקודת מבטו של  הבורא, לאחר ששת ימי מלאכה. דאגתו הראשונה של התלמוד הבבלי היא כיצד ניתן להימנע מחילול שבת כאשר אדם מאבד את ספירת הימים במדבר. לפי הבבלי, קדושת היום עצמו כה חשובה, שיש לשמור עליה גם על חשבון חיי היומיום. לפי הירושלמי לעומת זאת, יש לאפשר לבני האדם לחיות בשגרה נורמלית ולחוות את השבת כיום של מנוחה, ולכן הוא יוצר שיטה שבה רק מדי פעם נשמרת השבת "ביום הנכון". 

לימוד זה יכול לעורר שיחה במישור האישי: נניח שהלכת לאיבוד במדבר - האם היה חשוב לך לשמור את השבת? כיצד היית מציין יום זה? באילו תכנים היית משתמש וכיצד היית קובע את היום? האם לשיטת הבבלי או לשיטת הירושלמי קיים מפתח לשימור חשיבותה של השבת כמנהג יהודי?  

המקורות
1.	תלמוד בבלי, מסכת שבת, דף סט עמוד ב. 
2.	תלמוד ירושלמי, מסכת שבת, פרק שביעי, מא עמוד א.

תיאור מתודי

פתיחה: אפשר לפתוח בשאלה אישית: האם מצאתם את עצמכם אי פעם במצב שהקשה עליכם לשמור שבת, או שחסרו לכם דברים בסיסיים המגדירים את השבת שלכם, כגון להיות בחיק המשפחה, בטבע ועוד – מה עשיתם כדי לציין את השבת?

לימוד בחברותא: לימוד המקורות בחברותא. 

אסיף: מתוך הנקודות הרבות העולות מהמקורות, מומלץ להתייחס לשאלות הבאות: 
•	בעקבות המחלוקת בתלמוד הבבלי, מה נראה לך יותר - לחוות את השבת כיום הראשון, כפי שחווה אותה האדם הראשון לפני שהבין משמעות הזמן, או לחוות אותה מנקודת מבטו של הבורא, לאחר עבודה של שבוע שלם שבו ברא את העולם?
•	האם אתה חש במתח שבין שמירת השבת כהלכתה לבין תחושת משמעותה? 
•	מהם בעיניך הדברים החשובים שבלעדיהם שבת אינה שבת? ממה חשוב להימנע?
•	האם לשיטת הבבלי או לשיטת הירושלמי קיים המפתח לשימור חשיבותה של השבת כמנהג יהודי?